
Lengyelország és Magyarország Ukrajnapolitikájának összehasonlító elemzése az orosz–ukrán háború vonatkozásában

Az orosz–ukrán háború különböző hatásait sokféle aspektusokból vizsgálják kutatások tucatjai. Arról azonban így is kevés szó esik, hogy a fegyveres konfliktusban közvetlenül nem érintett országok közötti kapcsolatok hogyan alakultak az orosz invázió kezdete óta. Kutatásom középpontjában a történelmileg egymással jó kapcsolatot ápoló Lengyelország és Magyarország áll, mivel e viszony 2022 óta – a Kijevvel és Moszkvával kapcsolatos eltérő érdekek és attitűdök végett – erőteljes romlásnak indult. Fontos kiemelnem, hogy dolgozatomban nem a lengyel–magyar kapcsolatok alakulását elemzem, sokkal inkább arra a kérdésre keresem a választ, hogy milyen tényezők eredményezték azt, hogy a két – földrajzilag és kulturálisan egymáshoz közel álló – ország ennyire eltérően viszonyul a Kelet–Európában dúló háborúhoz. Ennek vizsgálatára négy általam kijelölt dimenzió – a földrajz és történelem; a rendszerváltás utáni politika; a társadalom attitűdjei; valamint a biztonság – szemüvegén keresztül vetem össze a lengyel, illetve magyar álláspontot – a háborúban résztvevő országok – Ukrajna, illetve Oroszország vonatkozásában. A kutatás eredményeit tekintve elmondható, hogy mindkét ország esetén az Oroszországhoz fűződő viszony nagyobb hatással van az Ukrajna-politika alakulására, mint az Ukrajnához fűződő viszony. Ami a Varsó és Budapest közötti legfőbb eltérést okozza, az az, hogy a két ország háborúval kapcsolatos felfogásában ellentétes dimenziók dominálnak. Míg Lengyelország esetén a történelmi múlt eseményei, illetve a katonai biztonság, addig Magyarország esetén a rendszerváltás utáni politika történései, valamint az energiabiztonság a meghatározó szempontok. Az ebből származó szilárd álláspontok fényében kijelenthető, hogy a Kelet–Európában dúló fegyveres konfliktus vonatkozásában nem várható a két ország között közeledés.



